Grabouw-man verdwyn in strandmeerKleinmond. Foto: Stephan Reichert (Creative Commons via Wikimedia Commons) Die Nasionale Seereddingsinstituut (NSRI) het in ŉ verklaring gesê sy Hermanus-bemanningslede is omstreeks 19:15 deur die Overstrand-reddingsdienste na die strandmeer ontbied. Daar het die NSRI se reddingswemmers by die Overstrand-reddingsdienste, lede van die SAPD en die provinsiale departement van gesondheid se nooddienswerkers aangesluit. “Volgens die voorlopige inligting het die man omstreeks 18:00 in die Kleinmond-strandmeer geswem toe hy onder die water verdwyn het. Reddingswemmers en -duikers het in die gebied waar die man vermis geraak het, gesoek, maar ten spyte van ŉ uitgebreide soektog was daar geen teken van die vermiste man nie.” Lt.kol. Andrè Traut, woordvoerder van die polisie, het bevestig die polisie se duikeenheid het vroeg vanoggend die soektog hervat.